એક અંદાજ મુજબ વિશ્વની કુલ વસ્તીના આશરે ત્રણ ટકા લોકોને સ્કોલિયોસિસની ઓછા-વધતા પ્રમાણમાં મુશ્કેલી હોય છે. અમદાવાદ સિવિલ હોસ્પિટલમાં આવા સંખ્યાબંધ દર્દીઓની અસાધારણ સર્જરી કરવામાં આવી રહી છે. આખા વર્ષ દરમિયાન અહીં આશરે ૨૦૦થી વધુ દર્દીઓની સર્જરી કરાય છે. કોઈ સરકારી સેક્ટરમાં કરોડની અસામાન્ય સર્જરી નહીં થતી હોય તો તે અમદાવાદ સિવિલ હોસ્પિટલમાં કરવામાં આવે છે. સિવિલ હોસ્પિટલમાં સર્જરી કરવામા આવે છે અને તે જ કેમ્પસમાં આવેલી ગવર્મેન્ટ સ્પાઈન ઈન્સ્ટિટ્યૂટમાં દર્દીઓ માટે પુન:સ્થાપન પ્રોગ્રામ ચલાવવામાં આવે છે. આવી રેર સર્જરીનો અભ્યાસ કરાવવા સિવિલ હોસ્પિટલ ખાતે ફેલોશિપ કોર્સ પણ ચલાવાઈ રહ્યોં છે. સ્પાઈન સર્જન્સ માટે દેશમાં કુલ સાત બેઠકો છે જેમાંની એક બેઠક અમદાવાદ સિવિલ હોસ્પિટલને મળેલી છે. ખાનગી હોસ્પિટલમાં આવી વાંકીચૂકી કરોડને સીધી કરવાની સર્જરીનો ખર્ચ આશરે પાંચથી છ લાખ રૂપિયાનો થતો હોય છે જ્યારે સિવિલમાં તે બિલકુલ નિ:શુલ્ક કરવામાં આવે છે.